Revista MUZICA Nr. 5 / 2023 


INTERVIURI 


Un dialog cu muzicologul 
Nicolae Gheorghita 


Andra Apostu 


Nicolae Gheorghiţă este unul dintre cei mai cunoscuţi specialiști 
în muzica bizantină din România și nu numai. Este autorul a două 
volume esențiale pentru literatura 
de specialitate din România și 
pentru orice muzicolog și cercetător 
pasionat de lumea muzicală 
bizantină, Byzantine Music between 
Constantinople and the Danubian 
Principalities. Studies in Byzantine 
Musicology (2010) si Musical 
Crossroads. Church Chants and 
Brass Bands at the Gates of the 
Orient. În prezent predă la 
Universitatea Naţională de Muzică 
din București și ocupă funcția de 
prorector cu activitatea de 
cercetare și relaţii internaţionale, 
coordonând în același timp si 
Consiliul Studiilor Universitare de 
Doctorat. Preocupările sale pentru promovarea muzicii românești sunt 
evidente în cercetările neobosite în arhive ale instituţiilor din tară si din 
străinătate și prin numeroasele iniţiative de proiecte de cercetare din 
acest domeniu. 

Andra Apostu: Domnule Nicolae Gheorghita, sunteti, in prezent, 
unul dintre reputatii muzicologi ai culturii muzicale bizantine, poate cel 
mai cunoscut specialist din această zonă a cercetării de la noi din tara și 
recunoscut peste hotare la principalele manifestări de profil, 
simpozioane și conferințe. Cum si când ati cultivat dragostea pentru 
acest tip de demers științific? 

Nicolae Gheorghiță: Drumul meu către muzică a început cu 
perioada liceului când am cântat la eufoniu și la trombon la Liceul militar 
de muzică din Capitală. La momentul ulterior absolvirii, când am fost 
repartizat, am avut șansa de a ajunge la Orchestra Reprezentativă a 
Ministerului Apărării Naţionale care este cea mai importantă orchestră 
de muzică militară din România. Am rămas acolo până mai târziu dar 
între timp, pasiunea mea pentru cultura Evului Mediu și dragostea 
pentru literatura teologică conexată cu aceasta, m-au îndreptat către 
cultura muzicală bizantină. 

Am urmat Conservatorul din București (astăzi Universitatea 
Naţională de Muzică din București) și acolo am studiat, alături de materii 
de specialitate, limbile greacă și slavonă, esenţiale pentru formarea în 
muzicologia bizantină. Literatura mare, fundamentală din zona muzicii 
bizantine este în limba greacă. Și nu doar aceste limbi în sine sunt 
importante ci și paleografia muzicală. Am studiat toate acestea cu 
profesori remarcabili, unul dintre ei fiind vrednicul de pomenire, 
părintele Sebastian Barbu-Bucur. 


A.A.: Parcursul cercetărilor dvs. cuprinde publicaţii esenţiale 
pentru  bizantinologie, volumele Byzantine Music between 
Constantinople and the Danubian Principalities. Studies in Byzantine 
Musicology si Musical Crossroads: Church Chants and Brass Bands at the 
Gates of the Orient. Acestea au fost premiate de Uniunea 
Compozitorilor si Muzicologilor din Romania iar ultima dintre ele a 
primit și Premiul Academiei Române. V-aţi canalizat atenţia pe muzicile 
sacre, religioase dar cum ati facut această alegere deosebită, chiar 
specială? 

N.Gh.: Da, am mers pe linia culturii Evului Mediu spre muzicile 
sacre ale fostului Imperiu Roman de Răsărit, nu am intrat în cealaltă 
zonă de limbă latină, care este în sine un întreg Univers. Cele câteva 
teme care m-au orientat de-a lungul timpului ar fi cântul bizantin, cu 
care am început (după aceea am intrat pe zona muzicologiei cu maestrul 
Octavian Lazar Cosma, care m-a păstorit ani de zile) ulterior, din sfera 

muzicii bizantine am mers spre zonele de intersectie cu latinitatea, si 
astfel am studiat repertoriul polifonic bizantin. 


A.A.: Cand apar aceste polifonii si cum au schimbat peisajul 
muzical din acele vremuri? Ati acordat o atentie speciala dezvoltarii 
acestor idei in cadrul proiectului postdoctoral MIDAS derulat la UNMB. 

N.Gh.: Acestea apar odată cu Cruciada a IV-a, la început de secol 
XIII, când latinii, în drumul lor spre lerusalim, cuceresc parte din 
teritoriile Imperiului Bizantin și inima acestuia, Constantinopolul, pentru 
aproape șase decenii (1204-1261). Toată configurația Europei se 
schimbă masiv și din acel moment tot ceea ce odată era Bizanţ, intră 
acum sub sfera latinilor. Atunci se nasc repertorii de întâlnire, de melanj, 
dând naștere, de pildă, la piese de limbă greacă la două sau chiar la 
patru voci. Vorbim despre structuri polifonice venite dintr-un alt univers 
sonor (polifonii primitive de tip organum sau cantus planus binatim) 
care penetrează lumea compactă, monodică și extrem de conservatoare 
a muzicii bizantine. Asta pentru că latinii și bizantinii convietuiau pe 
aceleași teritorii. De aici a pornit și un demers special, zic eu, pe care l- 
am avut în cadrul proiectului postdoctoral MIDAS, când am descoperit 
multe manuscrise care conservau astfel de repertorii. Am publicat și un 
studiu destul de consistent iar între timp am mai descoperit și alte 
codice...; sper să reușesc să scot un volum cu concluziile acestei 
cercetări, cândva, în anii ce urmează. 


A.A.: O altă zonă pe care aţi exploatat-o cu mare interes a fost 
cea a muzicilor de curte din diferite epoci, cum a fost această călătorie 
de cercetare? 

N.Gh.: Zona muzicilor de curte este una destul de putin cercetată 
la noi. Pe de o parte pentru că în secolele XVII-XIX, documentul de primă 
mână era manuscrisul, lucru care îngreunează astăzi accesul la aceste 
informaţii neexploatate. Dacă ne referim la finalul secolului XVIII și 
începutul secolului XIX, când se face deschiderea spre Vest, lucrurile se 
schimbă. Deja sursele se diversifică, apar tipărituri (alături de tradiția 
manuscrisă care va mai continua alte decenii bune), lucru ce facilitează 
accesul mai larg la informaţie. Reîntorcându-ne la „muzicile de curte”, 
indiferent de perioadă, acestea au fost nestudiate din varii motive, 
politicul jucând un rol esenţial în această ecuaţie. Bunăoară, pentru 
perioada regalității în România, lucrurile erau cunoscute doar în cercuri 
restrânse, iar cei care mai prinseseră perioada în cauză, aproape că nu 
vorbeau despre ea. La ora actuală sunt peste 600 de lucrări tipărite ce 

sunt dedicate membrilor Casei Regale si domeniilor regale despre care 
se cunosc foarte puţine lucruri. Aceste lucrări astăzi sunt scanate si 
alcătuiesc, în prezent, un fond digital unic în lume la unul dintre centrele 
de cercetare ale UNMB-ului (https://unmb.ro/cncms/), iar unul dintre 
doctoranzii noștri, Karina Șabac, se ocupă îndeaproape de aducerea lor 
la lumină. Există un „nucleu tare” al cercetării din UNMB, toţi membri 
marcanţi ai Uniunii noastre, care au propulsat cercetarea muzicologica si 
etnomuzicologică românească la un nivel de excelență în plan 
internațional. Sunt extrem de încântat să amintesc această remarcabilă 
echipă formată din Valentina Sandu-Dediu, Antigona Rădulescu, 
Florinela Popa, Olguta Lupu, Costin Moisil, plus o generaţie foarte bună 
de studenţi doctoranzi și tineri cercetători care cu curaj au intrat în 
arhive și fonduri de toate tipurile, încercând să aducă la lumină ceea ce 
regimul de dinainte „păzise” atât de bine înainte de 1990. 


A.A.: Concret, care este scopul unor astfel de cercetări, de ce 
este nevoie să fie scoase la lumină aceste mărturii ale unor vremuri 
trecute? 

N.Gh.: Noi am încercat să punem în context internaţional toate 
cercetările noastre, de aceea la toate manifestările științifice pe care le- 
am inițiat, indiferent de tematică, am invitat specialiști din străinătate 
pentru a ne pune în acord culoarele noastre de cercetare cu ceea ce se 
întâmplă în cercetarea mondială, iar ei sunt foarte încântați de ceea ce 
găsesc la noi. Această raportare la mișcarea științifică internaţională 
este în sine o formă de documentare și punere „în acord”, o validare sau 
nu a drumului pe care te afli. 


A.A.: Cât de mult contează contextul în investigaţiile pe care le 
faceţi? 

N.Gh.: Este esențial. Toate schimbările unei epoci sau alta se 
produc la nivel social, istoric și cultural. Fără această privire în context 
nu poţi percepe conţinutul manuscriselor pentru că acel tip de tipăritură 
este produs în acel climat cultural, spiritual, artistic ș.a.m.d. De exemplu, 
manuscrisele muzicale bizantine sau post-bizantine sunt în conexiune 
directă cu tot ce înseamnă lumea Bizanțului din punct de vedere 
cultural, spiritual, liturgic, dogmatic și filozofic și nu în ultimul rând, 
politic, înainte si după 1453; imperiile se schimbă, alianțele de putere 
politică și ecleziastică se reconfigurează, pentru a aminti doar câteva 
idei. Da, când pornești imersia în manuscrise trebuie să păstrezi vederea 
panoramică, de context. 

lar dacă vorbim despre muzicile din secolul al XIX-lea românesc, 
lucrurile sunt fascinante pentru că ne aflăm la momentul în care românii 
doresc o aliniere cu muzicile Apusului, iar politicul nu mai blochează 
acest lucru. Vorbim despre o dorinţă, intensificată, în special după 
revoluția din 1821, în care efectiv se vor arde etape. Nu se mai parcurge 
un mers normal temporal către Apus ci, pe parcursul a câteva decenii, se 
ard etape pentru a accelera întâlnirea cu Vestul, și asta cât mai rapid 
posibil. Inclusiv perspectiva noastră pentru ceea ce înseamnă 
Nationalism, raportarea la sound-ul religios se modifică: dacă înainte 
vedeam muzica bizantină ca punct exclusiv de reper al muzicii sacre 
românești, după mijlocul veacului al XIX-lea, pătrunderea muzicii 
occidentale reconfigureaza si refinisează percepţia noastră asupra 
acestor identități sonore. Cântul bizantin rămâne zona tradițională, 
„strămoșească”, în timp ce stilistica muzicii occidentale ce preia acum 
teme bizantine și le armonizează, creează și completează o nouă 
identitate sonoră religioasă a secolului XIX. 


A.A.: Alături de zona cercetării muzicologice care vă definește, 
aveți o preocupare asiduă și pentru zona strict muzicală a acestui tip de 
muzică, muzica bizantină, prin eforturile cu corala Psalmodia. Ca 
muzicolog, observator obiectiv al lumii muzicale, ce părere aveți despre 
modul de promovare a acestui tip de muzică? 

N.Gh.: La prima vedere, această artă muzicală pare să fie un tip 
de cultură sonoră ermetică dar nu este pentru că, în România, noi ne 
întâlnim cu ea încă de la botez. Nu trebuie să fii un cunoscător profund 
ca să o poți înţelege pentru că ea a fost gândită ca muzică de cult, o 
muzică cu deschidere pentru toţi. Dar sigur, ca orice fenomen, are și o 
zonă științifică, codificată. Există un nivel general și există un nivel de 
profunzime, să-l numim așa. Acum, după cum se știe, cercetarea 
modernă a muzicii bizantine a început tot din Apus (prin grupul de la 
Monumenta Musicae Byzantinae, fondat în 1931), cercetătorii de 
muzică gregoriană realizând că rădăcinile cântului medieval se află tot în 
Bizanţ. Există în continuare o separare între aceste lumi, percepută atât 
în vest cât și în est, deși ele au fost foarte apropiate, în realitate. 


A.A.: Ce s-a întâmplat cu această artă muzicală în perioada 
comunistă, o perioadă de cenzură și lipsă de promovare a muzicii de 
cult, de orice tip de cult, din România? 

N.Gh.: Aici se produce o mare ruptură... secția de Muzică 
bizantină din cadrul Conservatorului a fost sistată imediat în perioada 

comunistă. În zona practicii muzicale s-a mai întâmplat si un alt lucru 
tragic: în baza decretului 410 din 1959, se ordona desfiinţarea a mai 
mult de două treimi din totalitatea mănăstirilor existente atunci în 
România, în paralel cu scoaterea din mânăstiri a tuturor călugărilor și 
calugaritelor cu vârste mai jos de 50 de ani, fiind forţaţi astfel să intre în 
câmpul muncii; părintele Sebastian Barbu-Bucur este unul dintre cei 
care au trecut prin această situație. A fost monah și a plecat din lumea 
asta tot monah; în consecinţă a trebuit să plece din mânăstire, forţat de 
aceast decret, să facă Conservatorul și după aceea să conducă coruri ca 
să poată să trăiască. Momentul în care a plecat această generaţie tânără 
din mânăstiri a fost foarte important, pentru că în urma lor au rămas 
numai monahii cei în vârstă care nu au mai putut transmite mai departe 
tradiția cântării psaltice. Da, s-au reluat lucrurile ceva mai târziu și cu 
pași mici, însă bătrânii deja dispăruseră; în anii 90 deja existau mult prea 
puţini dintre cei cunoscători de tradiţie. După 1990, părintele Bucur a 
reușit să reinfiinteze secția de Muzică Bizantină la Conservator. Au fost 
demarate tot felul de întâlniri științifice, au fost editate LP-uri, casete și 
CD-uri, prin râvna dumnealui care fusese în Athos și adusese foarte 
multe manuscrise fotografiate. După aceea, s-a deschis această secţie și 
la Conservatorul din lași, a apărut Festivalul de Muzică Bizantină tot 
acolo. Într-un fel, România a reintrat în circuitul internaţional din zona 
muzicii bizantine, atât din punct de vedere educational, cât și științific, 
alături de alte centre de cercetare din Europa și din afara ei. lar la nivel 
academic-educational există susținere, dovadă că UNMB-ul, de anul 
trecut, a început o colaborare cu Universitatea Naţională și 
Kapodistriană din Atena, un master internaţional în muzică bizantină, 
derulat anul acesta ca pilot, o premieră absolută. Anul academic care s-a 
încheiat s-a derulat la București, iar în anul viitor, studenţii vor merge la 
Atena. Deci se fac lucruri bune deși specializarea în Muzică bizantină nu 
e ușoară. Nu vin foarte multi și nici nu termină foarte multi pentru că, pe 
de o parte ei trebuie să acopere foarte bine zona muzicii occidentale, pe 
de altă parte să aprofundeze cântul și paleografia muzicală bizantină, să 
aibă cunoștințe de chirilică, greacă, slavonă, să citească limbi străine. 


A.A.: Care este ponderea între tradiţie și libertate în muzica 
bizantină? 

N.Gh.: Este o întrebare esenţială pentru ceea ce înseamnă 
mentalul bizantin.  Spiritualitatea bizantină este una compacta, 
conservatoare, în care respectul necondiţionat pentru ceea ce înseamnă 

traditie este esential. Sunt doua mari componente in aceasta zona: 
exista, pe de o parte litera scrisa, Sfanta Scriptura si ceea ce se numeste 
Sfânta Traditie dar care este o componentă a oralitatii, cu baze, și ea, 
scripturistice. Pe aceste două coordonate, pe acești doi versanţi se mișcă 
tot ceea ce înseamnă cultură bizantină, inclusiv cea muzicală. Există un 
respect necondiţionat pentru înaintași și tradiție, lucru lesne observabil 
în manuscrisele bizantine și postbizantine ce copiază, cu consecvență, 
până în prag de secol XIX și apoi tipărește, autori vechi, la distanţă de 
secole unii de alții; aproape toate manuscrisele muzicale bizantine si 
post-bizantine încep întotdeauna cu autori vechi și continuă cu cei 
contemporani. 

Ideea de originalitate în zona artelor bizantine este un concept 
oarecum eretic: nu poţi înnoi un text liturgic. Inovația se petrece subtil si 
la un alt nivel. În plan muzical, ceea ce percepem noi ca inovaţie se 
petrece cu mare subtilitate și este realizată la nivel de generaţie de 
compozitori și nu ca dorință individuală. Dar, se păstrează aceeași 
stilistică, diferenţierea nu este atât de pronunţată și de evidentă așa 
cum se observă în muzica occidentală. 


A.A.: Dacă schimbările se produc în timp, pe generaţii, ajungem 
iarăși la ideea de context, de împrejurări istorice, politice, sociale? 

N.Gh.: Absolut, sunt contexte de toate tipurile care determină și 
produc schimbări la toate nivelurile. Litera scrisă a manuscrisului este un 
reper. Dar nu este o garanţie că se interpreta numai după cum ne indică 
respectivul codice. În zona bizantină, teritoriile sunt imense, există o 
diferenţiere de interpretare și astăzi foarte vădită între Moldova și Țara 
Românească, nici nu mai vorbim de diferențele dintre Athos si alte parti 
ale Greciei, zona Damascului, a lerusalimului și zona arabă care este 
foarte puternic influențată de tradiția lor populară. Ceea ce este 
important este să simţi, să "miroși” că este muzică bizantină; trebuie să 
existe „condiţiile necesare și suficiente”, vorba maestrului Dinu Ciocan, 
ca acea cântare să fie muzică bizantină. 


A.A.: Deci muzica bizantină se simte, se recunoaște indiferent de 
zona geografică din care aparține. Nu există, însă, și influenţe din zona 
muzicii laice, dată fiind această conexiune strânsă cu contextul cultural 
și politic? 

N.Gh.: Există o diferenţiere masivă între ceea ce înseamnă 
tradiția monastică și tradiția laică, urbană. De asemenea, există 
intersecţii și întâlniri între culturi sonore sacre diferite dar și între culturi 

laice. Lucrurile acestea se vad foarte clar nu doar în muzică dar si în 
arhitectură. În cântul ecleziastic bizantin de după 1204 se produce un 
hiatus masiv de aproape 60 de ani, la Sfânta Sofia nu se va mai cânta 
muzica bizantină ci cu totul altceva, probabil muzică occidentală, odată 
cu venirea latinilor și a ordinelor lor monastice în Imperiul Bizantin. Până 
atunci, cântăreții erau toţi eunuci, era o practică foarte comună în 
Orient și mai târziu și în Occident. Când se revine și se recucerește 
Constantinonopolul în 1261, cei care vin și preiau frâiele muzicii 
bizantine la cea mai importantă catedrală a Imperiului (Sfânta Sofia), 
majoritatea sunt monahi, multi veniți din Athos; în consecinţă, universul 
monastic imersează în zona laicului și se produce un rit catedral mixt, ce 
ulterior pătrunde și în Ţările Române odată cu înfiinţarea mitropoliilor 
din Moldova și Tara Românească. De asemenea, să nu uităm că există 
manuscrise care conserva cu notația muzicală bizantină, repertorii 
persane, deja vorbind acum de perioada din jurul veacului al XV-lea. 
Lucrurile devin mult mai intense în secolele XVII-XVIII pentru că 
muzicienii trăiau în Istanbul de data aceasta, nu în Constantinopol - 
dimineaţa se duceau la Biserică, seara erau cântăreţi de serai ai 
Sultanului. Există tratate, dovezi din acea perioadă, în care muzica este 
structurată pe două paliere, prima parte este dedicată muzicii bizantine 
iar cea de-a doua makamurilor turcești. Există, așadar, forme 
remarcabile și întâlniri extraodinare între cele două paliere muzicale, 
între muzica de cult și muzica laică. 


A.A.: Ce reprezintă isonul pentru muzica bizantină? Este o parte 
fundamentală a acesteia, aproape un element de identificare. Cum a 
apărut el și care sunt conexiunile lui cu organizarea discursului sonor 
nereligios? 

N.Gh.: Isonul face parte din tradiţie, se spune că cei care cântau 
în coruri dar nu aveau performanţe vocale remarcabile trebuiau să se 
retragă pe aceste sunete de bază, finalis-uri ale modurilor, ehurilor și 
probabil că de aici s-a născut. 

Există însă și studii care documentează practica isonului în zona 
muzicilor tradiționale. În zona Mediteranei există multe culturi populare 
care folosesc această pedală ce se derulează pe un sunet fundamental al 
modului respectiv. În muzica bizantină, isonul se mișcă în funcţie de 
structurile infraoctaviante ale ehului, glasului respectiv. Există chiar 
duble isoane si de aici au fost discuţii — în practica contemporană — daca 
nu cumva acest dublu ison nu este cam mult pentru un univers sonor 

monodic. În orice caz, întâlnirea dintre ison și melosul propriu-zis ne 
duce cu gândul la una dintre formele cele mai spectaculoase ale 
eterofoniei. 


A.A.: Din punct de vedere al educaţiei muzicale pe care o 
practicati și o sustineti, cât de puternică este această tradiție a muzicii 
bizantine în România? 

N.Gh.: În afara zonei academice de la București și de la lași, 
există initiative semnificative peste tot prin tara, în diferite instituţii si 
grupuri. La nivel preuniversitar, aceste muzici se studiază în seminarii 
teologice și în funcţie de tradiţiile locale; dacă ești din zona transilvană, 
studiezi, cu mici excepţii, alte lucruri decât în zona Aradului, sau zona 
Craiovei. Deci, pe de o parte, la nivelul liceal, la seminariile teologice, se 
studiază lucrurile acestea, și pe de altă parte, la facultăţile de teologie ce 
promovează muzica bizantină dar și cântarea corală, ca parte esenţială a 
cultului și a ceea ce trebuie cunoscut de viitorul preot și oficiant. Există o 
zonă a supraspecializării care înseamnă Conservatoarele de la lași și de 
la București. Apoi, pe un alt palier, există festivaluri și, foarte important, 
există o implicare serioasă și de lungă durată a Patriarhiei Române care 
organizează anual Festivalul și Concursul Ldudati pe Domnul, ajuns anul 
acesta la a XV-a ediţie, ce se va derula în luna octombrie. Acesta 
alternează an de an, muzica bizantină cu muzica corală, pe diferite 
direcţii: secţiune de interpretare, secțiune de compoziţie. Este o dovadă 
a interesului constant din partea Patriarhiei. Pe 25 și 26 octombrie, 
UNMB va organiza, în calitate de partener, concursurile pentru corurile 
care vin din partea mitropoliilor din ţară; există și o componentă 
științifică a Festivalului, prin conferința cu tema 200 de ani de românire 
a cântărilor psaltice (1823-2023). Este vorba despre momentul când 
Macarie leromonahul publică primele sale colecții de muzică psaltică la 
Viena în 1823. Avem invitaţi de marcă: de la Universitatea Aristotel din 
Tesalonic, profesorul Maria Alexandru și pe Achilleas Chaldzeakes, 
profesor de muzicologie bizantină și artă psaltică la Departamentul de 
Studii Muzicale al Școlii de Filosofie a Universităţii Nationale și 
Kapodistriene din Atena. 


A.A.: Există astăzi, compozitori de muzică bizantină în România? 

N.Gh.: Menirea acestui concurs, Lăudaţi pe Domnul, a fost 
tocmai încurajarea acestor creaţii în spiritul și în tradiţia cântării psaltice 
românești, de a compune muzica pentru noi slujbe religioase. Trebuie să 
mărturisesc că majoritatea celor care au ocupat poziţiile prime sunt 

absolventi de la noi, de la UNMB, lucru ce indica soliditatea pregatirii 
profesionale pe care studentii noștri o capătă în această instituţie. 
Lucrările muzicale, ca rezultat al acestui demers, sunt gândite pentru 
spațiul liturgic, să se poată cânta exclusiv în Biserică. Există un foarte 
mare interes pentru această zonă pentru că nu doar cei din zona muzicii 
bizantine sunt interesaţi în a scrie dar și compozitori consacrați din zona 
muzicii academice. 


A.A.: Ati intrat și pe un teren mai putin explorat dar deosebit de 
bogat, cel al muzicilor militare. 

N.Gh.: Da, este un teritoriu în care s-a scris putin, din diferite 
motive: pe de o parte, interesul scăzut asupra acestor muzici, iar pe de 
altă parte, pentru faptul că accesul la arhivele militare și în unităţi este 
unul restricţionat. Mi-a fost mai ușor să fac acest lucru și pentru că eu 
am crescut practic acolo, de la 14 ani. 

Privitor la repertoriile fanfarelor, acestea sunt bogate și se află 
atât la Inspectoratul General al Muzicilor Militare cât și la UCMR. Există 
un interes crescut pentru acest tip de muzică, încă se compune muzică 
de fanfară. Cel mai cunoscut eveniment care promovează creația pentru 
orchestrele de suflători este concursul „losif Ivanovici”, organizat de 
Inspectoratul General al Muzicilor Militare, în parteneriat cu UCMR, 
Casa Regală a României și UCIMR. 


A.A.: Care este viitorul muzicilor militare? A fost o perioadă în 
care s-au stins multe formaţii în ţară, odată cu reforma masivă de 
restructurare din 2001. 

N.Gh.: Viitorul sună relativ bine. Marea transformare de atunci a 
fost generată de dispariţia marilor unități militare. Pe de o parte din 
rațiuni financiare, pe de altă parte, am aderat la NATO și atunci s-a 
restructurat geografia, harta unităţilor militare. Deci contextul a fost 
politic și militar. Și atunci nu toate unităţile au avut nevoie de muzică 
militară, ele fiind plasate strategic în ţară. La acest moment cred că au 
rămas 16 muzici militare în toată ţară. Acum există o mare cerere pentru 
muzica militară, vorbesc de București, am avut peste 140 de candidaţi 
pe 20 sau 30 de locuri. Dar există niște norme sportive draconice. Ceea 
ce e bine și mai puţin bine. Muzicienii și cei de la medicină dau aceleași 
norme sportive cu tineri care merg spre specializări precum infanterie, 
artilerie etc, lucru care face ca, uneori, să fie selecționat cel mai bun 
sportiv dintre muzicieni! Muzica militară a avut însă susţinere, din 
fericire, lucrurile au fost bune. Chiar și la nivel strategic, se încearcă să se 

rezolve anumite aspecte, mai precis absolvenţii să meargă mai întâi la 
muzicile militare din ţară, unde este mare nevoie și abia mai apoi să se 
ocupe posturile de instrumentiști din București, garnizoană mult mai 
solicitată. 


A.A.: Ce se întâmplă in Europa cu celelalte tari în care există 
muzică militară? 

N.Gh.: Nici acolo lucrurile nu sunt simple. Situaţia financiară 
generală a determinat restrângerea și comasarea unităţilor și, odată cu 
ele, reorganizarea fanfarelor și chiar dispariția lor, în ciuda faptului că 
muzicienii erau profesioniști remarcabili. O fanfară consumă multe 
resurse, instrumente, costume, salarii, spaţii de repetitii...; contează 
foarte mult și deschiderea comandantului unității de care apartii către 
nevoile dirijorului și ale fanfarei. Astăzi, în România există o singură 
formă de educaţie în acest sens, în București: Centrul de Instruire pentru 
Muzici Militare. 


A.A.: Ce proiecte derulati în prezent, la nivel individual dar si la 
nivel institutional, la UNMB și UCMR unde ocupați funcţiile de prorector 
respectiv vicepreședinte? 

N.Gh.: UCMR și UNMB au relaţii tradiționale încă de la înființarea 
Uniunii. În ultimii ani s-au derulat proiecte extrem de consistente în care 
cele două instituţii au fost implicate: mă gândesc la remarcabilele 
cercetări cuprinse în cele două volume ale Noilor istorii ale muzicilor 
românești (editori Valentina Sandu-Dediu si Nicolae Gheorghiţă), 
apărute la iniţiativa maestrului Adrian Iorgulescu în 2020, celebrand 
astfel Centenarul Uniunii. Există și o ediţie a doua a Noilor istorii ce se va 
lansa în cadrul Festivalului Internaţional „George Enescu” de anul 
acesta. Unul dintre proiectele recente derulate de cele două instituții 
este legat de muzicile de film româneasc ce se află în fondurile Arhivei 
Naţional de Film de la Jilava; vorbim de peste 250 de muzici la filme 
românești, începând cu anii 1940 până în 1989. De două ori pe 
săptămână, studenţii noștri se deplasează la arhive să fotografieze. 
Toate aceste cercetări se vor finaliza cu o conferință internaţională în 
datele de 16-18 noiembrie. De asemenea, va fi și un concert cu aceste 
muzici de film interpretate de Orchestra Reprezentativă a Ministerului 
Apărării Nationale. Ne interesează ca muzica românească să fie 
promovată nu doar prin festivalurile de marcă din București și cele din 
țară, si care fac o treabă excelentă, dar și prin cercetare. 

A.A.: Vă mulţumesc! 

SUMMARY 


Andra Apostu 


A dialogue with musicologist Nicolae Gheorghita 


Nicolae Gheorghita is one of the best known specialists in Byzantine 
music in Romania and beyond. He is the author of two essential volumes 
for the Romanian literature and for any musicologist and researcher 
passionate about the Byzantine musical world, Byzantine Music between 
Constantinople and the Danubian Principalities. Studies in Byzantine 
Musicology (2010) and Musical Crossroads. Church Chants and Brass 
Bands at the Gates of the Orient. He currently teaches at the National 
University of Music in Bucharest and holds the position of pro-rector for 
research and international relations, while also coordinating the Council 
of Doctoral Studies. His concern for the promotion of Romanian music is 
evident in his tireless research in the archives of institutions in the 
country and abroad and in his numerous research project initiatives in 
this field. 

